Kanggo nekani wong telu kuwi mau lan banjur nglebokke neng golongane wong sing entuk jatah kertu askeskin apa BLT apa raskin, ora masalah ora bakal ana wong sing meri. Nanging kanggo nekani wong-wong sing liyane sing uga wis mlebu daftar penerima BLT sing dak cekel, aku dadi wiwit bingung lan miris. Wong-wong iki ora klebu mlarat banget ning ya ora klebu wong sugih yen ditonton saka penghasilane kepala keluarga. Nanging yen ditonton saka kahanan omahe genah wis ora ana sing bisa mlebu kriteria saka BPS (Biro Pusat Statistik). Kamangka sing liyane, sing ora mlebu ing daftar kuwi ana sing luwih mlarat lan kesrakat uripe. Aku dadi judheg lan mung dheleg-dheleg neng ngomah. Arep mubeng ora wani. Wedi yen nganti dirubung warga njaluk supaya dilebokake daftar marga meri karo tanggane sing rumangsane ora luwih mlarat kok bisa didaftar. Kamangka kuota utawa jatah manut ngendikane pak Lurah wis dipas. Yen owah bisane mung suda ning ora bisa tambah. Dadi pak RT ing kahanan kaya mangkene iki, diunek-unekke warga nganti tekane diancam arep diantemi mujudake bab kang ora aneh. Resiko jabatan jarene salah sawijine tokoh masyarakat ing wilayahku, sing jebul ya ora wani mikul jabatan ketua RT, senajan sadurunge pensiun nate dadi kepala Kantor Pembangunan Masyarakat Desa ing kabupaten. Sidane mung dak karang wae saka ngomah wong-wong sing bisa mlebu img daftarku. Isine kuesener dak iseni dhewe adhedhasar pengamatanku sabendinane. Tanda tangane dak orek-orek dhewe. Ana wong loro sing maune mlebu daftar saiki arep ora dak lebokke dak ganti wong liya kanthi pertimbangan kang njlimet. Nanging bab iki isih dak limbang-limbang durung bisa dak putusake. Sirahku krasa cekut-cekut. Dumadakan keprungu wong ndhodhogi lawang. Dak inguk jebul Mbah Marto ndhodhogi lawangku njaluk mlebu. Ing mburine nginthil Lik Mardi, Pakdhe Sarto lan Mas Surip.